Mazurek, Milan, poslanec NR SR (2020-09-22):
Tak ešte raz, vážené dámy, vážení páni, keďže si asi mnohí z vás uvedomujete, a podľa mňa je to neoddiskutovateľným faktom a skutočnosťou, ktorej čelíme každý deň, že inštitút referenda podľa toho, ako je dnes v Ústave Slovenskej republiky definovaný, aké podmienky na splnenie v podstate jeho zmyslu sú dané, zabezpečuje to, že tento inštitút nie je využiteľný, on je reálne proste nepoužiteľný pre ľudí, jednoducho nie je funkčný a zmyslom nášho návrhu zákona je práve pomoc k tomu, aby sme pomohli prehĺbiť skutočne demokratické zriadenie v Slovenskej republike, ktorého neodmysliteľnou súčasťou je práve tento inštitút všeľudového hlasovania. Keď sa pozrieme na posledné referendum, napríklad to o rodine, v ktorom napríklad tu prítomná strana SaS aktívne vyvíjala kampaň, aby sa ľudia nezúčastnili toho referenda preto, že minimálne potrebné kvórum na to, aby referendum bolo úspešné, aby bolo záväzné je až 50 % všetkých voličov v Slovenskej republike, tak vidíme, že takýto inštitút skutočne funkčný nie je. My preto navrhujeme zmenu tohto kvóra tak, aby sa vypočítavalo podľa posledných bezprostredne referendu predchádzajúcich parlamentných volieb, a teda aby minimálne kvórum nutné pre to, aby referendum bolo záväzné, bola polovica účasti v posledných parlamentných voľbách. Keby sme tento návrh zákona teraz prijali, tak potrebné kvórum na referendum, ktoré by sa mohlo následne konať, by bolo okolo 32 celá niečo percenta, čo je neporovnateľne lepší stav, a odráža to väčšiu realitu angažovanosti slovenských obyvateľov na politickom dianí, ako je tomu dnes, keď tam je zafixovaných 50 % platných voličov, čo v podstate znamená, že je, ako hovorím, nefunkčné. Rovnako navrhujeme aj to, aby sa do otázok, o ktorých sa referendum nesmie robiť, o ktorom sa nemôže uskutočňovať, boli zahrnuté aj otázky rôznych iredentistických snáh niektorých skupín obyvateľstva, ak ide napríklad o zmenu hraníc alebo podobných tém, o ktorých referendum by už byť nemohlo. A taktiež navrhujeme zníženie toho minimálneho počtu podpisov na to, aby mohlo byť referendum vyhlásené, podpisov obyvateľov Slovenskej republiky z 350-tisíc na 250-tisíc, toto je tá najpálčivejšia otázka, toto je tá hlavná téma, o ktorej sme, samozrejme, ochotní baviť sa. Bolo by skvelé, keby návrh zákona prešiel do druhého čítania, kde by sme mohli pozmeňujúcim návrhom toto kvórum znížiť povedzme na 150-tisíc, alebo aj na 100-tisíc podpisov, aby skutočne referendum bolo efektívnym nástrojom v rukách obyvateľov Slovenskej republiky brániť sa povedzme pred svojvôľou vlády, chrániť svoje práva, ale taktiež bojovať za zlepšenie svojich životných podmienok a situácie v štáte, v ktorom platia dane, odvody, ktorý jednoducho zo svojej tvrdej práce živia. Podporovať demokraciu a prehlbovať demokratické zriadenie v Slovenskej republiky nielenže nie je nič zlé, ale práve naopak, je to úctyhodné a mal to v programe aj sám Igor Matovič, strana OĽANO, ktorá si na tomto postavila svoju kampaň aj v minulosti, aj teraz to mali v tých svojich zásadných bodoch. A ja som presvedčený o tom, že ak ste to mali sami v programe, ak sami súhlasíte s tým, že referendum by malo byť sfunkčnené a že tento zásadný krok, ktorý tu navrhujeme k tomu, aby sme sa priblížili skutočne funkčnému referendu, teda musíte podporiť. Neviem, si predstaviť to pokrytectvo, úprimne, páni koaliční poslanci, keby ste povedali verejnosti, že síce sme mali niečo programe, na základe čoho ste nás volili vo voľbách do Národnej rady, čo ste považovali za dôležité a čo ste chceli presadiť, a následne (povedané so smiechom), keď sa o tom v parlamente hovorí, tak poviete, my to nepodporíme, lebo to predkladá nejaká opozičná strana. Toto je ten štýl politiky, ktorú tu v minulosti prezentovali rôzne strany, ktoré sú dnes v opozícii, teda SMER, a vy ste proti tomu bojovali. Igor Matovič, vždy hovoril, aké je to neprijateľné, že vláda ignoruje návrhy zákonov len preto, že pochádzajú z dielne opozície, a že by to malo byť inak. Ja viem, že ste podpísali koaličnú zmluvu a že to urobil ešte neporovnateľne horším a diktátorskejším spôsobom, ako smeráci kedykoľvek len snívali, ale aj napriek tomu by ste sa mali zamyslieť nad tým, či nie je čas splniť svoje záväzky, ktoré ste dali voličom, a či nie je čas dostáť svojich sľubov, aby mohli byť ľudia spokojní s touto vládou a povedať si aj po tých obrovských prieskumoch nespokojnosti, kedy viac ako 60 % obyvateľov Slovenskej republiky si myslí, že vláda neplní svoje záväzky, ktoré ľuďom pred voľbami dala, trošku pomôcť tieto zvrátiť a ukázať ľuďom, že naozaj myslíte na to, že chcete naplniť ciele vášho politického programu. Preto budem nesmierne rád, ak tento návrh zákona podporíte, ak budete napĺňať svoj predvolebný program a ak pomôžete ľuďom na Slovensku domôcť sa skutočne funkčného referenda ako neodmysliteľnej súčasti demokratického zriadenia, ako niečo, čo tu dávno funkčné malo byť, ale nie je to tu len preto, lebo neexistovala politická vôľa, lebo rôzne vlády nemali záujem na tom, aby počúvali voliča, aby počúvali obyvateľa Slovenskej republiky, aby počúvali toho daňového poplatníka, a ten im bol dobrý vždy iba pred voľbami. Bilbordy, sľuby, televízne reklamy, debaty, tam ho nahíčkali, tam mu narozprávali všetko možné, ľúbivé fúziky mu namaľovali popod nos a následne 4 roky si ani nespomenuli, že existuje, a tento nástroj, keď je potrebných 350-tisíc podpisov a 50 % kvórum, jednoducho znefunkčnili tak, aby sa ľuďom mohli smiať do očí. My sme presvedčení o tom, že to je neodmysliteľná súčasť funkčného štátu, sme presvedčení o tom, že bez toho, aby sme referendum nesfunkčnili, nemôžete hovoriť o tom, že bojujete za nejaké aktívne demokratické zriadenie, a sme presvedčení o tom, že skôr či neskôr toto, ak nie táto vláda, tak potom tá naša, budeme musieť zaviesť do praxe. Ďakujem veľmi pekne za podporu návrhu.